รายงานคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท คาสเซ่อร์พีคโฮลดิ้งส์ จำกัด
(มหาชน) ประกอบด้วยกรรมการอิสระจำนวน 3 ท่าน โดยมีนางปิยดา สุกใส
เป็นประธานกรรมการตรวจสอบ นายทรงศักดิ์ วงศ์สรรคกร และนายวิชัย กุลสมภพ
เป็นกรรมการตรวจสอบ

ในการปฏิบัติหน้าที่สำหรับรอบปี 2553 คณะกรรมการตรวจสอบได้ปฏิบัติงานอย่างเป็นอิสระตามขอบ
เขตหน้าที่และความรับผิดชอบที่ได้รับมอบหมายจากคณะกรรมการบริษัท
โดยมีการประชุมร่วมกับผู้สอบบัญชี ผู้ตรวจสอบภายใน และฝ่ายบริหารอย่างเป็นทางการ รวม 4
ครั้ง ซึ่งกรรมการตรวจสอบสองในสามท่านคือนางปิยดา สุกใส และนายทรงศักดิ์ วงศ์สรรคกร
ได้เข้าร่วมประชุมทุกครั้งและนายวิชัย กุลสมภพ เข้าร่วมประชุม 2 ใน 4 ครั้ง นอกจากนี้
คณะกรรมการตรวจสอบทั้งสามท่านได้ประชุมร่วมกับผู้สอบบัญชีรับอนุญาตโดยไม่มีฝ่ายบริหารร่วมด้วย
1 ครั้ง สรุปสาระสำคัญของภารกิจที่ปฏิบัติในรอบปี 2553 ได้ดังนี้ คือ

1.  การสอบทานการรายงานทางการเงิน
    คณะกรรมการตรวจสอบได้สอบทานงบการเงินรายไตรมาส และงบการเงินประจำปี 2553
    ของบริษัท คาสเซ่อร์พีคโฮลดิ้งส์ จำกัด (มหาชน) และบริษัทย่อย ในประเด็นที่เป็นสาระสำคัญ
    และรับฟังคำชี้แจงประกอบเกี่ยวกับประเด็นดังกล่าวจากฝ่ายบริหาร และผู้สอบบัญชี จนมั่นใจว่า
    มีการจัดทำรายงานอย่างถูกต้องครบถ้วน
    และมีการเปิดเผยหมายเหตุประกอบงบการเงินอย่างเพียงพอตามมาตรฐานการบัญชีที่รับรองทั่วไป
    จึงได้ให้ความเห็นชอบงบการเงินที่ผู้สอบบัญชีได้สอบทานและตรวจสอบแล้ว
    เพื่อนำเสนอต่อคณะกรรมการบริษัท

  คณะกรรมการตรวจสอบได้ประชุมร่วมกับผู้สอบบัญชีรับอนุญาต โดยไม่มีฝ่ายบริหารร่วมอยู่ด้วย
  เพื่อหารือกันอย่างอิสระถึงการเข้าถึงข้อมูลที่มีสาระสำคัญในการจัดทำงบการเงิน
  และการให้ความร่วมมือของฝ่ายบริหาร
  ตลอดจนถึงประสิทธิภาพของระบบการจัดทำรายงานทางการเงิน
  หรือพฤติกรรมอันควรสงสัยเกี่ยวกับการทุจริตหรือการฝ่าฝืนกฎหมายที่เกี่ยวข้องกับการปฏิบัติหน้าที่ของกรรมการและผู้บริหาร
  ผู้สอบบัญชีไม่ได้มีข้อสังเกตที่เป็นสาระสำคัญ และไม่พบพฤติกรรมใดใดอันควรสงสัย

2.  การสอบทานระบบการควบคุมภายในและประเมินผลการตรวจสอบภายใน
    คณะกรรมการได้สอบทานผลการประเมินระบบการควบคุมภายในจากฝ่ายตรวจสอบภายในรายไตรมาสพบว่า
    มีความเหมาะสมกับการดำเนินธุรกิจของบริษัทฯ
    และไม่พบข้อบกพร่องในสาระสำคัญที่จะกระทบต่องบการเงินของบริษัท นอก จากนี้
    ฝ่ายบริหารยังได้มีการปรับปรุงระบบควบคุมภายในให้มีประสิทธิภาพยิ่งขึ้น
    เพื่อช่วยเพิ่มผลิตภาพของฝ่ายต่างๆ
    ให้สามารถรับมือกับปัจจัยด้านลบที่กดดันผลการดำเนินงานในปี 2553

3.  การพิจารณารายการของบริษัทที่เกี่ยวโยงกันหรือรายการที่อาจมีความขัดแย้งทางผลประโยชน์
    คณะกรรมการตรวจสอบมีความเห็นว่า รายการดังกล่าวได้มีการเปิดเผยข้อมูลไว้อย่างเพียงพอ
    และเป็นรายการที่เกี่ยวข้องกับการดำเนินธุรกิจโดยปกติ อาทิเช่น การซื้อขายวัตถุดิบ แรงงาน
    และสินค้าสำเร็จรูป การกู้ยืมเงิน ซึ่งได้มีการกำหนดราคาซื้อขาย
    และดอกเบี้ยค่าธรรมเนียมที่เกี่ยวข้องอย่างสมเหตุสมผล

4.  การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลัก- ทรัพย์และกฎหมายที่เกี่ยวข้องกับธุรกิจของบริษัท
    คณะกรรมการตรวจสอบไม่พบว่า มีประเด็นสำคัญเกี่ยวกับการไม่ปฏิบัติตามกฎหมาย
    และข้อกำหนดดังกล่าว

5.  การพิจารณาคัดเลือกผู้สอบบัญชี คณะกรรมการตรวจสอบได้พิจารณาคัดเลือกและนำเสนอต่อคณะ
    กรรมการบริษัท ให้ขออนุมัติจากที่ประชุมใหญ่สามัญประจำปีผู้ถือหุ้น
    ให้พิจารณาแต่งตั้งนายเจษฎา หังสพฤกษ์ ผู้สอบบัญชีรับอนุญาตเลขทะเบียน 3759 และ/หรือ
    น.ส.วิมลศรี จงอุดมสมบัติ เลขทะเบียน3899 และ/หรือ น.ส.กรรณิกา
    วิภาณุรัตน์ เลขทะเบียน 7305  และ/หรือ น.ส.กัญญา วิภาณุรัตน์ เลขทะเบียน 4728 
    แห่งสำนักงาน บริษัท กรินทร์ ออดิท จำกัด เป็นผู้สอบบัญชีของบริษัทฯ ประจำปี 2554

ในนามคณะกรรมการตรวจสอบ

นางปิยดา สุกใส

ประธานกรรมการตรวจสอบ

วันที่ 10 มีนาคม 2554